Jüri Kukke pole kunagi Mõisaküla koolist välja heidetud, nagu teab kirjutada Rein Taagepera oma 1984. aastal ilmunud raamatus «Jüri Kuke juhtum». Asi olnud hoopis  nõnda: koolis oli tavaks korraldada kultuurihommikuid, mille sisuks õpilaste ettekanded. Jürile kui keemiasse kiindunud õpilasele anti kord ülesanne teha ettekanne Marie Curiest raamatu põhjal, mille õpetaja Ilison hankis. Jüri algul nõustus, hiljem aga mingil põhjusel keeldus. Karistust talle selle eest ei määratud, direktor kutsus vaid korraks jutule. Järgmisel päeval Jüri enam kooli ei ilmunud. Abituuriumiklassi lõpetas ta hoopis naabruses asuvas Abja koolis.